הוועדה המיוחדת לפניות הציבור, כנסת 18, פרוטוקול מספר 50, 2010-03-15 11:15

אורי מקלב: חברת הכנסת אורית נוקד וחברת הכנסת אורית זוארץ, אורחים, מוזמנים, הגופים הצרכניים ותלמידים יקרים, אני מתכבד לפתוח את הישיבה המיוחדת הזו של הוועדה לפניות הציבור ב-15 במרץ שנקבע להיות יום הצרכן הבינלאומי.

אורי מקלב: הנושא של השנה זה: התנהגות צרכנית נבונה בקרב הציבור.

אורי מקלב: זה נושא חשוב ומרכזי.

אורי מקלב: הנושא שאנו דנים בו והיום בדיוק ביום הצרכן הבינלאומי נועד להעלות את המודעות לזכויותיו הבסיסיות של הצרכן ולשמור על הזכויות שלו.

אורי מקלב: הנושא הכלל עולמי בעניין צרכנות 2010 נקבע ככותרת "כסף שלנו, זכויות שלנו".

אורי מקלב: למעשה היה מספיק אם היינו אומרים, כסף שלנו.

אורי מקלב: ממילא זה אומר, הזכויות שלנו.

אורי מקלב: אבל אנחנו מדגישים את העניין הזה, כסף שלנו, זכויות שלנו.

אורי מקלב: לכולם ברור שאדם כאשר הוא בדירתו והוא נועל את עצמו אף אחד לא יכול להיכנס.

אורי מקלב: הוא פותח את הדלת למישהו הוא צריך להתנהג בהתאם לכללים שלו.

אורי מקלב: יש משהו שעדיין לא הופנם שאדם שמשלם מכספו שהוא הצרכן עדיין הוא צריך להיאבק על הזכויות שלו.

אורי מקלב: עדיין יש איזו הרגשה שאין ביטחון צרכני לאנשים.

אורי מקלב: אנשים בעסקאות קטנות וגדולות, אולי לקנות פחית קולה בקיוסק הוא מרגיש שהוא מספיק בטוח, זה קצת יותר מורכב כאשר הוא רוצה לקנות ריהוט לבית.

אורי מקלב: הוא רוצה להתקשר עם חברה סלולרית או הוא להקשר בעיסקה באחרת, הוא עומד מול ספק הוא מתחיל לחשוש גם אם, ברוך השם, רוב העסקאות יוצאות בסדר, אבל אין את הביטחון וגם אין מספיק חקיקה בעניין הזה.

אורי מקלב: כאן המקום לציין את סגנית השר, חברת הכנסת אורית נוקד שממונה על הצרכנות במשרד עושה ימים כלילות כדי לחוקק חוקים שיתנו את החוסן ואת הבקרה ואת יכולת השליטה והפיקוח על כל נושא הצרכנות.

אורי מקלב: אנחנו חוזרים עכשיו ביחד מוועדת הכלכלה שדנה בחוק צרכני, קניית שירותי רפואה מרחוק לקשישים.

אורי מקלב: המשרד וסגנית השר משקיעים באמת הרבה מאמצים בנושא ביטחון לצרכן.

אורי מקלב: הנושא הזה מקבל חשיבות גם בוועדה שלנו.

אורי מקלב: בשנה האחרונה דנו במבחר נושאים שקשורים לצרכנות ואנחנו יודעים שהנושא של צרכנות בקרב בני הנוער יש לו היבט מיוחד.

אורי מקלב: גם בזה דנו.

אורי מקלב: כמו שאנחנו דנים בצרכי קשישים.

אורי מקלב: הם אולי חסרי יכולת לעקוב.

אורי מקלב: לנוער אין את הבעיה של הקשישים, ברוך השם, אבל בהחלט הם חשופים לדברים מסוימים ואנחנו רוצים להגביר את הביטחון בנושא הזה.

אורי מקלב: אנחנו מברכים את אלה שעוסקים במשך כל השנה בנושאים האלה מתעקשים שתהיה עמידה על זכויות, תהיה שקיפות, יהיה יושר והגנה על זכויות הצרכנים.

אורי מקלב: אני מתכבד לבקש את סגנית השר חברת הכנסת אורית נוקד לומר את דברה.

סגנית שר התמ"ת אורית נוקד: תודה רבה חבר הכנסת מקלב, יושב ראש הוועדה לפניות הציבור, חברת הכנסת אורית זוארץ, יו"ר השדולה, עורך דין אהוד פלג מנכ"ל המועצה לצרכנות שאנחנו עובדים איתו בשיתוף פעולה.

סגנית שר התמ"ת אורית נוקד: אני רוצה לברך את כולכם, במיוחד אתם הנערים והנערות שהשתתפו בתחרות.

סגנית שר התמ"ת אורית נוקד: לאורך החודש האחרון עברתי על כל הכרזות ואני מוכרחה לומר לכם שעשיתם עבודה בלתי רגילה.

סגנית שר התמ"ת אורית נוקד: אחד מעקרונות היסוד של צרכנות בעיניי זה בהירות, שקיפות והוגנות.

סגנית שר התמ"ת אורית נוקד: הכרזות האלה מאוד מסייעות.

סגנית שר התמ"ת אורית נוקד: אנחנו במשרד במסגרת הקמפיין שאנחנו אמורים לבצע על מנת שהצרכנים יהיו מודעים לחוקים, אני מאמינה שאנחנו נעשה שימוש בחלק מהכרזות ועל כך באמת תבורכו.

סגנית שר התמ"ת אורית נוקד: אנחנו גם ניפגש בהמשך היום אצלנו במשרד ונמשיך ונדבר.

אורי מקלב: תרשי בשלב הזה להגיד את שמות בתי הספר כדי שידעו על מה מדובר.

אורי מקלב: 12 בתי הספר שהגיעו לשלב הגמר הם בית אוהל שם ברמת גן, אולפנת צביה בחיפה, אורט אלון יקנעם, אחוזת ילדים חיפה, חטיבת זאב הרצלייה, העמק המערבי קיבוץ יפעת, יובל ירושלים, מזור חיפה, עמל טכנולוגי תל אביב, עמל תל השומר, שוהם חיפה, תורני טכנולוגי נחלים.

אורי מקלב: 12 בתי ספר וכולם במתח מי בית הספר הזוכה.

סגנית שר התמ"ת אורית נוקד: אני רק רוצה להתנצל, יושב ראש ועדת הכלכלה חבר הכנסת אופיר אקוניס לא יכול היה להגיע לישיבה כי הוא כרגע מסיים את הדיון בהצעת החוק המשותפת שלנו שבאה להגן על הקשישים במדינת ישראל, והוא מאוד מאוד מחויב לנושא הצרכנות.

סגנית שר התמ"ת אורית נוקד: אבל זאת ההזדמנות חבר הכנסת מקלב לברך אותך כשותף להגנה על זכויות הצרכן.

סגנית שר התמ"ת אורית נוקד: אתה חבר הכנסת מקלב בדרכך השקטה החרוצה והמקצועית, אתה פועל במסירות אין קץ לטובת קידום זכויות הצרכנים ועל כך תבורך.

אורי מקלב: תודה רבה.

סגנית שר התמ"ת אורית נוקד: יום הצרכן הבינלאומי שאנחנו חוגגים היום ואגב היום נכנסו לתוקף מספר תיקונים שמשרד התמ"ת יזם ובאים מאוד מאוד להגן עלינו הצרכנים.

סגנית שר התמ"ת אורית נוקד: קשישים, נערים, וכל אדם באשר הוא.

סגנית שר התמ"ת אורית נוקד: יום הצרכן מהווה הזדמנות עבור כולנו, מחוקקים, ממשלה, ארגונים במגזר השלישי וצרכנים ברחבי העולם כולו לבחון ולהבין מה הן הדרכים להגן על הזכויות הצרכניות.

סגנית שר התמ"ת אורית נוקד: בהתרחבות חיי המסחר, מגוון דרכי ההתקשרות ושכלולם הופך את תחום הצריכה למורכב, מהיר ומשמעותי הרבה יותר ולבעל משמעויות כלכליות אדירות.

סגנית שר התמ"ת אורית נוקד: כולנו צורכים יותר, לעיתים קרובות יותר מדי.

סגנית שר התמ"ת אורית נוקד: אנחנו נמצאים במאבק יומיומי שגובה מאיתנו לצד ההנאה והעלייה באיכות החיים סכנות, עלויות גבוהות, תסכולים ונזקים תזונתיים, נפשיים וסביבתיים.

סגנית שר התמ"ת אורית נוקד: התפתחות טכניקות שיווקיות מתוחכמות ואגרסיביות מחייבות כיום מעורבות של המדינה אשר צריכה לבוא לידי ביטוי בחקיקה גמישה ודינמית, פיתוח כלי אכיפה יעילים ולא פחות מכך, ניהול מסעות הסברה תכופים.

סגנית שר התמ"ת אורית נוקד: במציאות הזו התנאים הבסיסיים להתמודדות יעילה הינם בהירות, שקיפות והוגנות.

סגנית שר התמ"ת אורית נוקד: מעבר לכך אחריותה של המדינה ראוי שתחודד בכל הנוגע לשמירה על זכויותיהם של אוכלוסיות מוחלשות אשר מהוות פעמים רבות טרף קל כגון ילדים, קשישים ועולים.

סגנית שר התמ"ת אורית נוקד: אבל בעיניי מעבר להתמודדות של המדינה והמחוקקים המצב מחייב חלוקת אחריות בין המדינה לבין הצרכנים.

סגנית שר התמ"ת אורית נוקד: העובדה כי בתחום הצרכנות מבוצעים כל דקה מאות ואלפי פעולות מחייבת את הפרט עצמו לעבור לחשוב במונחים של אחריות אישית ולא במונחי אשמה של אחרים.

סגנית שר התמ"ת אורית נוקד: המכנה המשותף לשורה של חוקים שנחקקו לאחרונה היא הטלת חובות על החברות, על העוסקים מצד אחד, ומתן תמריצים לצרכנים מצד שני.

סגנית שר התמ"ת אורית נוקד: וזה המודל שאותו אני מבקשת להציע היום במסגרת המשימה של כולנו, להביא לצרכנות מאוזנת יותר, יעילה יותר וחכמה יותר.

סגנית שר התמ"ת אורית נוקד: אחריות המדינה ליצור, ליידע ולספק כלים יעילים ואחריות הצרכנים לעשות בהם שימוש.

סגנית שר התמ"ת אורית נוקד: אני רוצה לאחל לכולנו יום פורה ועוד יותר מכך שנה מוצלחת שבה נצליח להנחיל הרגלי צריכה משתלמים יותר, מאוזנים יותר ונבונים יותר.

סגנית שר התמ"ת אורית נוקד: תודה.

אורי מקלב: תודה רבה לך סגנית השר.

אורי מקלב: באמת אנחנו רוצים לאחל לך הצלחה במשימות וביעדים הרבים שהצבת לעצמך ואנחנו נלווה אותך ככל האפשר וניתן את כל העזרה המתבקשת אם תבקשי.

אורי מקלב: אנחנו מחזקים את ידיך.

אורי מקלב: כאשר אני נכנסתי לעניין הזה מצאתי שאת נכנסת.

אורי מקלב: מצאתי דלת פתוחה ולב רחב בנושא הצרכנות.

אורי מקלב: אנחנו נעבור ליושבת ראש השדולה לקידום זכויות הצרכן, חברת הכנסת אורית זוארץ שגם כן פועלת הרבה בנושא הזה, נמצא הרבה בסדר יומה, בנושאים שהיא מעלה בבית הזה.

אורית זוארץ: אני נמצאת רק שנה בתפקיד ואני חושבת שמרבית החברים בבית הזה צריכים לפעול ולא להתמקד רק בצירים של פילוג או קונפליקטים אלא בצירים משותפים שיש כאן הסכמה רחבה בכל חלקי הבית וגם תודה רבה על הפרגון עם הקמת השדולה לזכויות הצרכן.

אורית זוארץ: זו שדולה שעמדת בראשה בכנסת הקודמת ואת ממשיכה בפעילות המבורכת גם במסגרת התמ"ת.

אורית זוארץ: כמובן למר אהוד פלג מנכ"ל המועצה לצרכנות, גם על שיתוף פעולה שיש לו עוד עתיד משותף בעשייה הפרלמנטרית אבל גם על הרצון לעבוד בשיתוף פעולה ולקדם את הנושא.

אורית זוארץ: אנחנו חיים בחברה מערבית פוסט מודרנית, הכל מהיר, הכל צריך להיות נגיש וזמין, ובהרבה מאוד מקרים המהירות הזו גובה מאיתנו מחירים מאוד כבדים, חברתיים אבל גם מחירים כלכליים.

אורית זוארץ: אנחנו רואים שהסוגיה של היבטים כלכליים בתוך התא המשפחתי מאוד משמעותית.

אורית זוארץ: כמי שעוסקת בקידום נשים בעולם התעסוקה אני רואה שבהרבה מאוד מקרים חשיבה לא מבוקרת ותכנון לא מבוקר של משק הבית משפיעים בצורה מאוד קשה על התא המשפחתי, על ההורים וגם על הילדים.

אורית זוארץ: ולכן אני שמחה לשיתוף הזה בין בני נוער צעירים, מערכת החינוך, משרדי ממשלה לתכנון ולחשיבה עתידיים של צרכנות נבונה.

אורית זוארץ: לנו כמחוקקים יש אחריות גם בפיקוח וגם בבקרה על קבלת החלטות שמתקבלות גם בכנסת וגם בממשלה ועל יישומן.

אורית זוארץ: אבל גם אתם כצרכנים צעירים יש לכם תפקיד מאוד חשוב בבקרה הזו.

אורית זוארץ: כלומר אם אתם נתקלים בפניות ובסוגיות שקשורות לעולם הצרכנות, יש כאן גם את משרד התמ"ת וגם את השדולה וגם את חברי הכנסת וגם את המועצה לצרכנות כגוף שאמור לתת מענה לכל הסוגיות האלה.

אורית זוארץ: זה מעודד אזרחות פעילה.

אורית זוארץ: אני מברכת גם על האירוע וגם על הכרזות שהכנתם שזה מאוד מרשים ולא מבייש שום משרד פרסום גדול שהיה לוקח את זה על עצמו.

אורית זוארץ: זה נושא שאפשר למנף גם בהמשך.

אורית זוארץ: כיושבת ראש השדולה שני נושאים עלו מיום כניסתי לתפקיד ועלו ביתר שאת זה העובדה שהחוק לעיתים לא מגן על צעירים, קטינים וחסרי ישע.

אורית זוארץ: וכאן אנחנו צריכים להתערב אם על ידי הצעת חוק שהגשתי על איסור שילוב חומר שיווקי בקלטות שמיועדות לילדים ובגיל הרך.

אורית זוארץ: וכמובן הכרזות לגבי האותיות הגדולות והקטנות שרובנו גם אלה שיודעים קרוא וכתוב וגם אלה שיודעים לגלוש באינטרנט לפעמים נופלים במקומות האלה ולא ממש מודעים להשלכות של כל אותן אזהרות או אמירות שניתנות באותיות קטנות.

אורית זוארץ: המחויבות שלנו היא להרחיב את התודעה הציבורית לכל הקבוצות באוכלוסיה וכמובן באמצעות ההנגשה.

אורית זוארץ: הנגשה זה לא רק להביא את המידע לאזרחים אלא גם להנגיש בשפה.

אורית זוארץ: אנחנו יודעים שיש קבוצות באוכלוסיה הישראלית שמתקשות לקרוא בעברית, אם זה עולים מברית המועצות, עולים מאתיופיה ואזרחים מהחברה הערבית.

אורית זוארץ: גם כאן אנחנו חייבים מעבר לקידום חקיקה ופעולות הגנה לזכויות הצרכן להנגיש לצרכים את המידע על הזכויות שלהם ולסייע להם לפתח הרגלי צריכה ביקורתית.

אורית זוארץ: ברכות גם לאלה שיזכו וגם לאלה שלא.

אורית זוארץ: המון הצלחה בהמשך.

אורית זוארץ: תודה.

אורי מקלב: תודה רבה לחברת הכנסת אורית זוארץ.

אורי מקלב: אם רוצים לקדם ולהעמיק ולהרחיב את זכויות הגנת הצרכן צריך את עזרת השדולה ואנחנו מברכים ומודים על כך.

אורי מקלב: נעבור לאחד מהשושבינים, עורך דין אהוד פלג שהוא יושב ראש ומנכ"ל של המועצה לצרכנות.

אורי מקלב: אנחנו נפגשים איתו הרבה בבית הזה.

אורי מקלב: הם עושים עבודה נפלאה.

אורי מקלב: כמה שאנחנו חכמים ונבונים, אנחנו את המידע שלנו ואת ההשראה ואת הידע בצורך לחוקק חוקים אנחנו שואבים מהמועצה לצרכנות.

אורי מקלב: אנחנו נבקש ממך לומר את דבריך.

אורי מקלב: באותה עת אני רוצה לברך את חברת הכנסת יוליה שמלוב ברקוביץ שמשתתפת איתנו באופן קבוע בוועדה.

אורי מקלב: עורך הדין בבקשה.

אהוד פלג: תודה רבה.

אהוד פלג: כבוד יושב ראש הוועדה, חבר הכנסת אורי מקלב, סגנית שר התמ"ת חברת הכנסת אורית נוקד, יושבת ראש השדולה להגנת הצרכן חברת הכנסת אורית זוארץ, יושב ראש הכלכלה שלא נמצא כאן כרגע חברה הכנסת אופיר אקוניס.

אהוד פלג: לכבוד לי לשבת במחיצתם של אנשים מכובדים כל כך ותורמים גדולים להגנת הצרכן בכנסת.

אהוד פלג: אני חייב לומר שזו תחושה טובה מאוד גם שלי אישית וגם של המועצה לצרכנות לדעת שיש לנו תומכים ומגנים כאלה מסורים ואפקטיביים ואין ספק שבזכותכם הגנת הצרכן צועדת מרחק ניכר קדימה בתקופה האחרונה.

אהוד פלג: המועצה הישראלית לצרכנות שהיא למי שלא יודע חברה ממשלתית ללא כוונת רווח אבל גם פועלת מכוח חוק המועצה הישראלית לצרכנות החל מקיץ 2008 היא ארגון הצרכנים הגדול והיציב בישראל.

אהוד פלג: החזון של המועצה לצרכנות הוא חברה הוגנת לצרכנים.

אהוד פלג: נשמע מאוד פשוט אבל מקפל בתוכו כל כך הרבה ובעיקר אמור לגשר על כל כך הרבה חסר שקיים לצערי היום בישראל.

אהוד פלג: המטרות של המועצות היא לצמצם את הפגיעה של בעלי העסקים ונותני שירותים בצרכנים, להגביר את ההגנה שנותנות רשויות המדינה לצרכנים אבל גם להתרכז בצרכנים עצמם, להגביר את כוחם ולהעצים אותם כי אין טוב, וזה נדמה לי איזשהו נשק סודי של העם שלנו משנים, אין טוב יותר מפתרונות שאנחנו נותנים לעצמנו.

אהוד פלג: ואין טוב יותר מהגנה עצמית שלנו על הזכויות שלנו.

אהוד פלג: זה מה שעושה אולי את ההבדל בין מילים שכתובות על הנייר בספר החוקים לבין זכויות שקורמות ממשות ופועלות באמת להגנה על הצרכנים.

אהוד פלג: זה תלוי בנו.

אהוד פלג: אבל כדי שזה יהיה תלוי בנו אנחנו הצרכנים אמורים להיות מודעים לקיומן של הזכויות האלה ולאופן שבו ניתן לממש אותן.

אהוד פלג: זה התפקיד שלקחה לעצמה המועצה לצרכנות במסגרת השגת החזון הכולל של יצירת חברה הוגנת לצרכנים.

אהוד פלג: אני לא ארחיב פה על זכויות הצרכן שהתפתחו באופן היסטורי.

אהוד פלג: אני רק אציין שיום הצרכן הבינלאומי שחל היום 15 במרץ הוא יום שנקבע מאחר שביום הזה נאם נשיא ארצות הברית לשעבר ג'ון קנדי והניח בעצם את הבסיס לזכויות הצרכן המסורתיות שבמרות השנים גם נוספו עליהן זכויות נוספות.

אהוד פלג: אחת הזכויות המרכזיות האלה היא הזכות למידע ולא בכדי.

אהוד פלג: צרכנים שמצוידים במידע הם צרכנים שיודעים להגן על עצמם טוב יותר.

אהוד פלג: לשמחתנו ואני עוד מעט אתאר את התהליך החינוכי שנערך בבתי הספר במסגרת הפרויקט הזה, אבל לשמחתנו ראינו ביטוי לזכויות הצרכניות האלה גם בעבודות שביצעו בתי הספר וכבר קודמיי גמרו עליהן את ההלל ולכן אני לא אוסיף בנקודה הזאת.

אהוד פלג: כמובן, עוד מעט אנחנו נאפשר לנציגי בתי הספר, כל בית ספר את עבודתו.

אהוד פלג: המוטו של המועצה הישראלית לצרכנות הוא שבמועצה לצרכנות נלחמים על זכותכם להגינות.

אהוד פלג: ובאמת הגינות היא מושג אחד שמהווה את תמצית הרף המינימאלי של היחסים הבינאישיים בחברה שלנו ושל היחסים שצריכים לשרור גם בחיי הסחר שלנו, בין נותני שירות ובעלי עסקים לבין הצרכנים.

אהוד פלג: אנחנו מתרגמים את המונח הזה הגינות לשלושה מושגים עיקריים.

אהוד פלג: המושג הראשון זה שקיפות וגילוי נאות.

אהוד פלג: כלומר צריך לפרוש בפני הצרכן את מלוא המידע שצריך להיות בידיו על מנת שהוא יוכל לקבל החלטה מושכלת לגבי כניסה לעסקה כזו או אחרת.

אהוד פלג: הערך השני הוא שמה שמגלים לו יהיה בשפה מובנת ובהירה.

אהוד פלג: אנחנו קוראים לזה בהירות ומובנות.

אהוד פלג: משום שוודאי ידוע לכם שיש מסמכים, בעיקר חוזים אחידים שהם בני עשרות אם לא יותר עמודים שגם כתובים בכתב קטן ובחוזים האלה בעצם אולי יש גילוי של כל מה שהצרכן צריך לדעת אבל אין סיכוי מעשי שהצרכן יקרא, ואם הוא יקרא שהוא יבין מה כתוב שם.

אהוד פלג: אז יש נטיה להגיד בשביל זה צריך עורכי דין.

אהוד פלג: אנחנו יוצאים חוצץ נגד הגישה הזאת ולא זאת הגישה שהחוק הישראלי התכוון לה.

אהוד פלג: החוק שצריך להסדיר את היחסים בין בעלי עסקים ונותני שירותים לבין הצרכנים צריך להיות ברור לצרכנים, צריך להיות ברור לבעלי עסקים, והם צרכים לנהוג על פיו.

אהוד פלג: אז אנחנו נדרוש ודורשים לאורך כל הדרך שהאופן שבו מגלים לצרכנים את זכויותיהם אם זה בפרסום ואם זה בחוזים וגם בחקיקה זה ייעשה בשפה שגם ניתן יהיה להבין אותה.

אהוד פלג: הרכיב השלישי שקשור למושג ההגינות הוא מה שבתי המשפט קראו בשפה קצת מסובכת, כיבוד האוטונומיה של רצון הפרט.

אהוד פלג: בעברית, זה פשוט כיבוד הרצון החופשי של הצרכן לקבל החלטה לגבי העסקה שהוא רוצה להתקשר בה.

אהוד פלג: וכל ניסיון להתכחש לרצון הזה של הצרכן מהווה פגיעה בכבודו.

אהוד פלג: היתה לנו דוגמה יפה כאשר ניסו להכניס סיליקון לחלב ולא לגלות על כך לצרכנים והיה ניסיון להתגונן בטענה ששום נזק לא נגרם מן החומר הזה.

אהוד פלג: קבע בית המשפט, עצם העובדה שלא גילו לצרכנים את המרכיבים הזרים שהוכנסו לחלב היא מהווה פגיעה ברצון הצרכנים ובכבודם לקבל החלטה על יסוד כל המידע הרלוונטי ועל כן חייבו אז את החברה בפיצויים גבוהים מאוד לצרכנים.

אהוד פלג: אז כך ששלושת הרכיבים של מושג ההגינות עומדים לנגד עינינו כאשר אנחנו באים להגן על זכויות הצרכנים.

אהוד פלג: לצערנו ההגינות אינה מצרך נפוץ בישראל.

אהוד פלג: הייתי אומר שהיא מצרך במחסור ועל כן היא צריכה להיות מצרך בפיקוח.

אהוד פלג: התפקיד של הפיקוח הן בהסדרה והן באכיפה מצוי בידי רשויות המדינה מצד אחד ובידי הצרכן עצמו והמועצה הישראלית לצרכנות כנציגתו כדי לתת לעצמו בעצם את ההגנה שתעמוד לרשותו בכל נקודת מכירה ובכל מקום וזמן שבו מתבצעת עסקה.

אהוד פלג: ומכך אנחנו גוזרים בעצם את המטרה של הפעילות החינוכית של המועצה לצרכנות.

אהוד פלג: המטרה שלנו היא מעבר להשקעה ולהסברה בציבור הבוגר, אנחנו פונים לציבור הצעיר, הציבור שנמצא כרגע במסגרות החינוכיות.

אהוד פלג: מקרב הציבור הזה יצאו הצרכנים לא רק לעתיד אלא גם להווה.

אהוד פלג: ברגע שהם יוצאים משערי בית הספר הרי הם הולכים בעצמם כבר לחנויות.

אהוד פלג: מקרב הציבור הזה יצאו גם בעלי עסקים לעתיד ונותני השירותים לעתיד ולכן חשוב שכבר בגיל הזה יטפחו את התכונות של ההגינות והיושרה שכל כך היינו רוצים לראות אותם בחיי המסחר בישראל.

אהוד פלג: כך גם נולד הפרויקט שאנחנו היום חוגגים בעצם את שיאו, התחרות הארצית של בתי הספר על עיצוב הכרזה עם הכלל הצרכני המוצלח ביותר.

אהוד פלג: מעט על התהליך החינוכי ולאחר מכן אנחנו נבקש מבתי הספר להציג את עבודתם.

אהוד פלג: הייתה חשיבות מאוד גדולה לתהליך החינוכי שהתבצע קודם לשלב היצירתי שאנחנו רואים כאן את שיאו.

אהוד פלג: ועל כן הוכן במועצה לצרכנות במחלקת החינוך והמידע מערך הפעלה שמבוסס על המידע ועל הסרטים שישנם באתר המועצה לצרכנות, ובתי הספר בשכבות ט' ו', היתה תחרות לחטיבות הביניים ולחטיבות העליונות, התבקשו להעביר שני שיעורים לתלמידים בעזרת החומרים החינוכיים שהוכנו שבמסגרתם התלמידים פגשו את הסיטואציות שבהן יש פגיעות בצרכנים, גיבשו לעצמם את הכללים הצרכניים החשובים והמועילים שצריכים לעמוד לנגד עיני הצרכן כאשר הוא בא לשקול אם לבצע עסקה, ובסופו של דבר לגבש מתוכם את הכלל הצרכני המועיל ביותר מבחינתם.

אהוד פלג: הכלל הזה, הצוות היצירתי של הכיתה היה אמור לתרגם לשפה של כרזה פרסומית והכרזה הזאת עמדה לתחרות בתוך בית הספר עצמו על מנת שכלל תלמידי בית הספר יבחרו את הכרזה שתייצג את בית הספר שלהם בתחרות הארצית.

אהוד פלג: הכרזות נשלחו למועצה לצרכנות.

אהוד פלג: ועדת שיפוט בראשות פרסומאים מקצועיים ובהשתתפות נציגי משרד החינוך, משרד התמ"ת, אתר YNET וכמובן המועצה הישראלית לצרכנות ישבו והחליטו על 12 הכרזות שתעלינה לשלב הגמר.

אהוד פלג: 12 הכרזות הללו מוצגות כרגע בפניכם.

אהוד פלג: 12 הכרזות הללו גם הוצגו באתר YNET באתר המועצה הישראלית לצרכנות, באתר משרד החינוך, באתר התמ"ת והגולשים באתרים האלה התבקשו לבחור מתוכם את 3 הכרזות המוצלחות בעיניהם על פי קריטריונים שיפוטיים שנכללו בתקנון של התחרות.

אהוד פלג: אנחנו שמנו את הדגש על מידת ההגנה שהכלל הזה נותן לצרכנים, על מידת האפקטיביות של המסר באופן שבו הוא מועבר, על מידת המקוריות והיצירתיות בכרזה, וכמובן על מידת הביצוע המוצלח כפי שהוא בא לידי ביטוי בתוצר המוגמר.

אורי מקלב: תודה רבה.

אורי מקלב: אני רוצה לציין דבר אחד, שאנחנו מתקדמים מאוד בחקיקה ובהגנה על זכויות הצרכן אבל עם כל זה אסור לנו עדיין לנוח על זרי דפנה.

אורי מקלב: עם התקדמות שלנו בצרכנות, בנושא הסלולרי, בנושא הכבלים והלווין, יש לנו הרבה עבודה בנושאים האלה כוועדה.

אורי מקלב: אני מבקש מחברת הכנסת יוליה שמלוב ברקוביץ לומר את דבריה.

יוליה שמאלוב-ברקוביץ: בוקר טוב צרכנים.

יוליה שמאלוב-ברקוביץ: אני אומרת צרכנים למרות שאנחנו יושבי ראשי ועדות וסגני שרים וחברי כנסת אנחנו בסך הכול כולנו צרכנים.

יוליה שמאלוב-ברקוביץ: אני רוצה להסב את תשומת הלב לא לצרכנות מסחרית בלבד אלא לאותה צרכנות שאזרחי מדינת ישראל נתקלים בה יום יום במשרדי ממשלה, בקופות חולים, בביטוח לאומי.

יוליה שמאלוב-ברקוביץ: כשאני מגיעה למקום כמו קופת חולים אני צרכן.

יוליה שמאלוב-ברקוביץ: נכון שאני לא קונה באותו רגע משהו אבל אני משלמת כל חודש ואני צרכן.

יוליה שמאלוב-ברקוביץ: כשאני מגיעה למשרד הרישוי אני צרכן.

יוליה שמאלוב-ברקוביץ: ואני מבקשת אדוני היושב ראש שאנחנו נתייחס לא רק לזכויותינו כלקוחות שמגיעים לקנות משהו בסלולר, בהוט אלא גם במוסדות הציבוריים.

יוליה שמאלוב-ברקוביץ: היום שמעתי ברדיו שבית המקדש השלישי ייבנה רק כאשר תהיה אהבת חינם במדינת ישראל.

יוליה שמאלוב-ברקוביץ: המקום שאנחנו הכי נתקלים בו כציבור של שנאת חינם זה כשאנחנו מבקשים שירות.

יוליה שמאלוב-ברקוביץ: אני רוצה להיות בוטה ולהגיד, אני רוצה לקלקל את החגיגה שלך היום.

יוליה שמאלוב-ברקוביץ: אתה מדבר על יום הצרכן הבינלאומי.

יוליה שמאלוב-ברקוביץ: בישראל, אני לא רוצה להגיד יום שחור, נגיד אפור.

יוליה שמאלוב-ברקוביץ: הגענו למצב שאנחנו זקוקים כל הזמן לחוקים ואני שואלת למה.

יוליה שמאלוב-ברקוביץ: היה לי ניסיון בקופת חולים שבה הפקידה שיכורת הכוח התנהגה אלי באופן בוטה.

יוליה שמאלוב-ברקוביץ: כשהעדתי על עצמי שאני חברת כנסת היחס השתנה לחלוטין.

יוליה שמאלוב-ברקוביץ: הדלתות נפתחו פתאום.

יוליה שמאלוב-ברקוביץ: מה עושה בן אדם שהוא לא חבר כנסת?

יוליה שמאלוב-ברקוביץ: הוא מתייאש.

יוליה שמאלוב-ברקוביץ: הבעיה שלנו שזה מעגל קסם.

יוליה שמאלוב-ברקוביץ: אותה פקידה שיכורת כוח בקופת חולים צריכה שירות של משרד ממשלתי ושם היא מקבלת יחס לא הוגן.

יוליה שמאלוב-ברקוביץ: לכן אני אומרת חברים, בעיני זה יום אפור.

יוליה שמאלוב-ברקוביץ: כל הנושא של השירות צריך להיות בראש מעיינינו כמשהו שמעצב את החברה שלנו.

יוליה שמאלוב-ברקוביץ: אדוני היושב ראש אנחנו צריכים להגיע למצב שאנחנו כמעט ולא נשתמש בחוקים כי נתינת שירות הוגן ואנושי עם חמלה זה הבסיס ועלינו פשוט להיות בני אדם.

יוליה שמאלוב-ברקוביץ: תודה רבה.

אורי מקלב: תודה רבה.

אורי מקלב: אנחנו מזדהים עם הדברים.

אורי מקלב: אנחנו עוברים לשלב של הצגת בתי הספר.

אורי מקלב: עורך דין אהוד פלג בבקשה.

אהוד פלג: אני אבקש מנציגי בתי הספר שעולים לבימה ומציגים את הכרזה לספר בכמה מילים מה הרעיון מאחורי הכרזה ואיזושהי אנקדוטה סביב מלאכת יצירתה.

אהוד פלג: נתחיל בבית ספר אורט יקנעם.

עדי זיידמן: אני עדי זיידמן מיקנעם.

עדי זיידמן: בעצם הרעיון של הכרזה זה להראות שכל פעם שאנחנו קונים משהו אנחנו הורסים עוד יער או עוד משהו של הטבע.

עדי זיידמן: נראה לנו שאני אקנה עכשיו ואין לי מה לחשוב על זה כרגע, שבעתיד יחשבו על זה, זה בעצם כן יכול לקרות עכשיו.

בר שחרור: אני בר שחרור מבית ספר אוהל שם.

בר שחרור: איתי נמצאים דניאל וליאור.

בר שחרור: את הכרזה הציע דניאל קאשי ועל הרעיון חשבנו ביחד.

בר שחרור: בכרזה רואים את משה מקבל את עשרת הדיברות של הצרכנות במעמד הר סיני.

בר שחרור: חלק מהתאריכים הוצג בשחור לבן והחלק של הצרכנות הוא צבעוני כדי להדגיש את המודרניות שלה.

בר שחרור: הכרזה מציגה 10 כללים צרכניים.

בר שחרור: להלן, השוו מחירים ותנאי עסקה נוספים, בסלולר לא חייבים להתחייב, הכללים שקוראים לצרכנים להיות מודעים ולעמוד על זכויותיהם, לשים לב לכל פרטי העסקה והפרטים הפרסומיים.

בר שחרור: בחרנו להציג 10 פרטים.

בר שחרור: היות ועולם הצרכנות הוא עולם מורכב רצינו ליצור כרזה שתמשוך את האנשים לקרוא אותה.

בר שחרור: בכרזה כל הכללים שאדם צריך להכיר כצרכן.

בר שחרור: תודה רבה.

יובל טנאי: אני יובל טנאי מחטיבת זאב הרצלייה.

יובל טנאי: רצינו לשים את הדגש בכרזה בקטע של חוסר ההתאמה בין האותיות הקטנות לאותיות הגדולות.

יובל טנאי: כתוב לך נניח בפרסומת, אייפון ב-50 שקלים, ובאותיות קטנות כתוב, בהתחייבות ל-36 חודשים, ככה יוצא שאתה משלם 50 כפול 36.

יובל טנאי: זה המון כסף.

יובל טנאי: אתה לא שם לב לאותיות הקטנות.

יובל טנאי: מה שרואים בכרזה.

יובל טנאי: כתוב בגדול, ההפתעות הגדולות נמצאות באותיות הקטנות.

יובל טנאי: במקום כוכבית יש הפתעה כזאת, מין מתנה.

יובל טנאי: מאחורה יש רקע של אותיות קטנות ובין האותיות הקטנות, כתוב מבצעים, הזול מביניהם, עד גמר המבצע, יש גם משפטים כמו, את נראית נפלא היום.

יובל טנאי: ככה שזה גורם למי שרואה את הפרסומת לחייך ולהבין מה החשיבות של הקריאה באותיות הקטנות.

סגנית שר התמ"ת אורית נוקד: יובל אני חייבת לומר לך שבדיוק היום נכנס לתוקף תיקון צרכני מאוד חשוב שבעצם מסמיך את שר התמ"ת לקבוע את גודל האותיות כך שבעצם תהיינה אותיות הרבה יותר גדולות.

עיאד תאקי: אני מתיכון עמל טכנולוגי תל אביב.

עיאד תאקי: אנחנו את זה כעבודת צוות במגמת שיווק.

עיאד תאקי: בכרזה כתוב מבצע שמדגישים אותו בגדול כי זה חשוב להם.

עיאד תאקי: אבל בקנייה מעל 1000 שקל זה לא חשוב וזה מטעה את האנשים אז הם מקטינים את זה בכוונה.

עיאד תאקי: זכוכית מגדלת זה כאילו העין שלנו, של הצרכן לראות את הקנייה מעל.

עיאד תאקי: שים לב לאותיות הקטנות.

עיאד תאקי: המסר הוא שאם במבצעים אם נראה שקנייה היא מעל 1000 שקל אולי נתחרט ולא נקנה.

עיאד תאקי: זה הדבר.

טלי רטר: אני מתיכון מזור בחיפה.

טלי רטר: זה הזמן להתעורר, לא לבזבז יותר.

טלי רטר: זה שעון מעורר והכותרת שלנו תומכת בגרפיקה.

טלי רטר: המסר הצרכני שנובע מהכרזה שלנו הוא שחייבים לעצור את הבזבזנות ולצרוך באחריות.

טלי רטר: למה דווקא זה?

טלי רטר: היא מושכת תשומת לב, היא אסתטית, היא מעבירה מסר ברור.

טלי רטר: בגלל שהיא כל כך ברורה וחדה היא פונה לכל קהלי היעד.

שמעון גלנץ: אני מבית הספר התורני טכנולוגי נחלים.

שמעון גלנץ: חבריי ואני חושבים שצריך להפיץ לכל תושבי מדינת ישראל ולנוער בפרט מהי צרכנות נבונה.

שמעון גלנץ: לדעתנו צרכנות נבונה היא חשיבה נכונה והתבוננות מעמיקה לפני כל קניית מוצר, הערכת מחירים נדרשת כדי לא להתפתות לרשתות השיווק ולמותגים.

שמעון גלנץ: האמצעים מפתים אותנו לקנות גם מה שאיננו צריכים.

שמעון גלנץ: בכל זאת הנוער מתפתה לקנות ללא הפסק.

שמעון גלנץ: שיטת השיווק מפתה אותנו לקנות ללא חשיבה וללא שיקול דעת.

שמעון גלנץ: השינוי יתחיל מאיתנו הנוער.

שמעון גלנץ: צריך לקנות חכם ולא בזבזני.

שמעון גלנץ: כשאנחנו רואים פרסומת אנחנו לא עוצרים ומהר מאוד הולכים ומבזבזים את הכסף שלא צריכים.

שמעון גלנץ: עלינו לבדוק מה מסתתר מאחורי הפרסומת.

שמעון גלנץ: דיברנו, חקרנו, העלינו רעיונות והגענו בסוף לרעיון שהכרזה שלנו מנסה להעביר.

שמעון גלנץ: הנער המצויר עם זכוכית המגדלת מסמל אותנו הנוער שצריכים לבדוק היטב כל מודעת פרסומת מה הדבר שמגביל אותנו לכמות מוצרים על מחיר מסוים.

שמעון גלנץ: המסר שצריך להסתכל היטב על כל הכיתוב ולא ללכת שולל על מה שכתוב בגדול כדי שנוכל לצרוך בצורה נבונה.

ויקטור פוספולוב: אני משוהם חיפה.

ויקטור פוספולוב: זאת הכרזה שלי, של ספיר אסייג ושל ולדיה ישראלוב.

ויקטור פוספולוב: בכרזה אנחנו רואים שק ומתוכו יוצא חתול.

ויקטור פוספולוב: המסר בכרזה הזאת להסתכל לפני שקונים.

ויקטור פוספולוב: המשפט "חתול בשק" מוכר לכולנו.

ויקטור פוספולוב: המסר זה להסתכל על האותיות הקטנות ועל כל צד לפני שאנחנו קונים.

ויקטור פוספולוב: לחשוב פעמים לפני הקנייה.

ויקטור פוספולוב: הכרזה מעוצבת בנקי.

ויקטור פוספולוב: המשפט הוא קל.

ויקטור פוספולוב: קל לזכור אותו.

נוי דיין: אני מבית ספר עמל תל השומר.

נוי דיין: בכרזה רואים אישה שמנה שמחזיקה עגלת סופרמרקט עמוסה ואישה רזה שמחזיקה שקית קטנה שאומרת "חסכתי בהוצאות תראו את התוצאות".

נוי דיין: ליד יש אמרה: " צרכן חכם לא קונה סתם".

נוי דיין: המסר הצרכני שנובע מהכרזה שאנו כצרכנים קונים יותר ממה שאנחנו צריכים ומשלמים על זה כפליים, גם בנושא ההוצאות הכספיות וגם במשקל עודף.

נוי דיין: שניהם לא עושים לנו טוב.

נוי דיין: הדוגמה נעשתה על אישה כי רוב הנשים הן הקונות העיקריות.

נוי דיין: הפנייה דרך המשקל נעשית תוך כדי נגיעה למקום שמאוד חשוב ומפריע לנשים בכלל ובפרט לנשים הישראליות.

נוי דיין: צריך לקנות בחוכמה.

נוי דיין: דווקא הכרזה שלנו מדברת אל פלח השוק מאוד גדול שפונה לנשים בקריאה מצד אחד להיות צרכניות נבונות ועם זאת יש בה משהו האומר בלי להעליב אותה אישה תוצאה שונה.

נוי דיין: כדאי לנסות.

רפאל שטיין: אני מבית ספר יובל ירושלים.

רפאל שטיין: בכרזה רואים משפט כתוב, זכוכית מגדלת שמונחת על המשפט, מילה אחת, גדול.

רפאל שטיין: פה כתוב, בכפוף ל...

רפאל שטיין: החל מ...

רפאל שטיין: קנייה מעל...

רפאל שטיין: ודברים כאלה.

רפאל שטיין: תרוויח בגדול.

רפאל שטיין: הצרכן הקטן צריך להתייחס אל הקנייה כאילו הוא חותם חוזה בינו ובין המוכר.

רפאל שטיין: הוא צריך להתייחס למלל בכל הרצינות.

רפאל שטיין: קנייה שלמה ואחראית מאפשרת לנו לשמור על זכויותינו כצרכנים ומונעת מאיתנו ליפול בפח.

הרב יואב ברי: אנחנו באנו מחיפה הרחוקה מאולפנה צביה.

הרב יואב ברי: תלמידה מכיתה י' בשם תמר הררי עשתה את הכרזה הבאה.

הרב יואב ברי: לעיתים נוקשים על הדלת ואומרים בואו תקנו, זה כדאי לכם ומשכנעים ולעיתים אנחנו קונים ולא תמיד מספיק חושבים.

הרב יואב ברי: יש לנו פה את התפוח המפורסם של שלגייה.

הרב יואב ברי: הוא נראה אדום, הוא נראה מתוק וטעים.

הרב יואב ברי: הוא מסוכן.

הרב יואב ברי: הכרזה מבקשת לומר מעט יותר מחשב.

הרב יואב ברי: פחות פזיזות.

הרב יואב ברי: צרכנות בריאה יותר.

הרב יואב ברי: תודה.

אהוד פלג: את הכרזה של בית ספר אחוזת ילדים תציג ציפי מנהלת המחלקה לתלונות הציבור במועצה לצרכנות.

אהוד פלג: זאת המחלקה שביום יום עומדת מול עשרות אלפי תלונות של צרכנים ומייצגת אותם מול בעלי עסקים ונותני השירותים שנטען שפגעו בהם.

אהוד פלג: אתמול המועצה הישראלית לצרכנות קיימה יום פתוח שבו היא העמידה קווים פתוחים לציבור ובמשך 5 שעות הצוות של המועצה ענה לשאלות הצרכנים ונתן ייעוץ למאות צרכנים שהתקשרו.

אהוד פלג: ציפי בבקשה.

ציפי קיברסקי: חשוב לתכנן את הקנייה כדי לא לבזבז כסף על דברים שלא צריכים.

ציפי קיברסקי: מטבעות הכסף ברקע.

ציפי קיברסקי: המוצרים בחלק התחתון של הכרזה מדגישים שצריך להשתמש בתקציב שלנו בחוכמה.

אהוד פלג: הכרזה הזאת מזכירה את הכלל הידוע שמי שהולך לסופר עם רשימה קונה פחות ממי שהולך בלי רשימה.

תמר הררי: אני נציגת אולפנת נציגת צביה.

תמר הררי: בכרזה הזאת יד מושטת לתפוח.

תמר הררי: הנושא של הכרזה המוכרים שבאים ומנסים ולפתות את הלקוחות לקנות את המוצרים שלהם.

תמר הררי: גם הרעיון שמוצג באתר של המועצה, שבאים אנשים ודופקים על דלתות ומנסים להציע להם את המוצרים שלהם באמצעי לחץ הם מנסים לגרום ללקוח שיקנה את המוצר שלהם.

אורי מקלב: אני מבקש מעורך דין קמחי הממונה על הגנת הצרכן במשרד התמ"ת מספר משפטים.

יצחק קמחי: צהריים טובים.

יצחק קמחי: תודה שהזמנתם אותי לכינוס הזה.

יצחק קמחי: זה מאוד מרגש לראות את כל הכרזות.

יצחק קמחי: יש פה אמירה צרכנית חשובה.

יצחק קמחי: כשמדברים על צרכנות נבונה זה באמת ים ומלואו אבל הוא מתחיל בחינוך.

יצחק קמחי: זה שבתי הספר הרימו את הכפפה ויצרו כרזות כאלה הדבר מגביר את המודעות וגם מחבר את האנשים לעולם הצרכנות שאנחנו מסתכלים עליו מהכיוון המשפטי.

יצחק קמחי: אז זה לא הכול חוקים ותקנות אלא יש באמת מידע יומיומי שחשוב לצרכנים לזכור ולדעת והכרזות האלה מדברות על כך.

יצחק קמחי: אם זה על האותיות הקטנות, אם זה לבוא ולשקול ולהשוות, ואם זה אל תתפתו לכל דבר.

יצחק קמחי: לאחרונה הוצאתי טיפים לצרכנים.

יצחק קמחי: גם לילדים, לנערים, לנערות.

יצחק קמחי: רבותיי, אלה הם הדברים שקובעים את איכות חיינו.

יצחק קמחי: חשוב שתזכרו שהכסף שאתם מוציאים זה כספכם ובפרפראזה של Consumer International שייסד את יום הצרכן הבינלאומי, הם קבעו כסיסמה: הכסף שלך הוא גם זכויותיך.

יצחק קמחי: הכסף שלכם.

יצחק קמחי: לכם יש את הזכויות לגביו וחשוב שתדעו אותם.

יצחק קמחי: שימו לב, תהיו טיפה חשדנים.

יצחק קמחי: ואני מקווה שתהיו צרכנים יותר נבונים.

יצחק קמחי: כך תחסכו יותר ותהיו מרוצים יותר.

יצחק קמחי: כבר אמרו לפני אין דבר שישראלי שונא יותר מאשר להרגיש פרייאר.

אורי מקלב: עוד מספר מילים מגברת רונית שרביט מנהלת אגף הפיתוח הפדגוגי באגף לחינוך העל יסודי.

רונית שרביט: שלום לכולם.

רונית שרביט: אין ספק שאנחנו רואים כאן באמצעות הכרזות שאתם יצרתם שיא של תהליך למידה.

רונית שרביט: הכרזות מבטאות תהליך חשיבה יצירתית שעברתם וכך הבאתם לידי ביטוי את המסרים שרכשתם בתהליך הלמידה.

רונית שרביט: התפקיד שלכם תלמידים לדרוש לדעת.

רונית שרביט: התפקיד שלנו לספק לכם את הידע ואת הכלים.

רונית שרביט: אני מאחלת לכם שתגדלו להיות אנשים משכילים וצרכנים נבונים.

אורי מקלב: עורך דין פלג.

אהוד פלג: בצד ההתפעלות שהיא נחלת הכלל פה מהעבודות שביצעו התלמידים בבתי הספר השונים אין ספק שמאחורי מפעל מורכב כזה עומדים אנשים וזה המקום וזה הזמן להזכיר אותם ולהודות להם.

אהוד פלג: חברי ועדת ההיגוי של הפרויקט הזה ובהם יפה פס, מנהלת האגף לחינוך על יסודי במשרד החינוך, חגית כהן דוברת משרד החינוך, דנה פרידמן המפקחת המקצועית הראשית למדעי החברה במשרד החינוך, מיכל דהן, נציגת מינהל חברה ונוער במשרד החינוך, שלמה זיס מנהל מחלקת החינוך והמידע במועצה הישראלית לצרכנות, יעל כץ, רכזת ההסברה של המועצה הישראלית לצרכנות ועדי סימון בר מפתחת תוכניות חינוכיות לצרכנות נבונה.

אהוד פלג: החברים האלה הרכיבו את ועדת ההיגוי והיו אחראים למפעל כולו.

אהוד פלג: בועדת השיפוט היו נציגים שונים ובהם ד"ר זהבה בכר ממונה על הפיתוח הפדגוגי הטכנולוגי במשרד התמ"ת, הפרסומאי מאיר בוקאי מפרסום בוקאי שני, יושב ראש חבר השופטים היה הפרסומאי יאיר גלר מבעלי משרד הפרסום גלר-נסיס.

אהוד פלג: לתחרות נרשמו 61 בתי ספר ברחבי הארץ.

אהוד פלג: הגיעו מ-50 בתי ספר.

אהוד פלג: ואלה כאמור 12 הכרזות שנבחרו לעלות לגמר.

אהוד פלג: במאמר מוסגר, אחד הדברים שאני שמח לראות זה את הגיוון והייצוג לכל רבדי העם בישראל ממגזרים שונים, וזה רק מראה שהצרכנות רלוונטית בכל מגזר.

אהוד פלג: כי בעצם שם נרדף לאזרח במדינה הוא צרכן ומספר הצרכנים רב יותר משום שגם תושבים שאינם אזרחים הם צרכנים וגם תיירים הם צרכנים וכולם ראויים להגנה שזכויות הצרכן מקנות להם.

אהוד פלג: אני אחיש את קצב התודות.

אהוד פלג: מירב קריסטל מ-YNET, הם היו שותפים בהצגת הכרזות להצבעת הציבור ואנשי המועצה לצרכנות, ציפי קיברסקי מנהלת המחלקה לפניות הציבור, רקפת וינטראוב דוברת המועצה.

אהוד פלג: אני חייב תודה מיוחדת לצוות המועצה הישראלית לצרכנות שהגה והכין וטיפל ועמד במשברים לא מעטים.

אהוד פלג: אנחנו מברכים על כך שהגענו הלום ומודים מאוד באנשים בצוות החינוכי ברשותו של שלמה זיס מנהל המחלקה לחינוך ומידע ואנשי הצוות עדי סימון בר ויעל כץ.

אהוד פלג: אני מדבר על צוות הדוברות בראשות הדוברת רקפת וינטראוב והעוזרת שלה ליאת קליין.

אהוד פלג: אני מדבר על היועץ המשפטי של התחרות עורך דין ניסים מזרחי ואני מדבר על מנהלת המחלקה לטיפול בפניות הציבור ציפי קיברסקי ועל כלכלן המועצה שפיקח על השקלול של הקולות שלומי דגן.

אהוד פלג: תודה לכולם.

אהוד פלג: אולי נציג את הכרזה של העמק המערבי לפני שנכריז על הזוכים.

אהוד פלג: דוברת המועצה לצרכנות רקפת וינטראוב בבקשה.

רקפת וינטראוב: העמק המערבי קיבוץ יפעת.

רקפת וינטראוב: יש כאן תמונה של צרכן עם עגלה.

רקפת וינטראוב: ככל שלצרכנים יהיה מידע רב יותר ומגוון יותר כך הם יוכלו להתגונן טוב יותר בפני עוולות צרכניות.

רקפת וינטראוב: מתוך העגלה נופלים תוך כדי קנייה מטבעות שמסמלים את המידע שהצרכנים אוספים בדרכם לצרכנות נבונה.

אהוד פלג: הגענו לשלב של הבחירה.

אהוד פלג: יש 3 זוכים.

אהוד פלג: על פי התקנון של התחרות מוענקים 3 פרסים כספיים.

אהוד פלג: הפרס הכספי הולך לכיתה שיצרה את הכרזה שמייצגת את בית הספר.

אהוד פלג: אבל הפרס יינתן לכיתה רק לאחר שהיא תחליט מה היא רוצה לעשות בו ותביא להנהלת בית הספר שלה 3 הצעות לפחות של ספקים או חנויות שבהם ניתן לממש את ההחלטה שלה מה לעשות עם הפרס.

אהוד פלג: כלומר רצונם כבודם אבל בתנאי שיהיו צרכנים נבונים גם כן.

אהוד פלג: הזוכים במקום השלישי תיכון שוהם בחיפה עם החתול בשק.

אהוד פלג: ראוי לקדם את הכרזה.

אהוד פלג: על פי הנהלים אנחנו את הענקת התעודות לכל מי שעלה לגמר ואת התעודות והפרסים לזוכים נעניק בקבלת פנים חגיגית שעורכת סגנית שר התמ"ת חברת הכנסת אורית נוקד במשרד התמ"ת מיד לאחר הישיבה החגיגית הזו.

אהוד פלג: במקום השני זכה בית הספר חטיבת הביניים זאב מהרצלייה.

אהוד פלג: ההפתעות הגדולות נמצאות באותיות הקטנות.

אהוד פלג: כל הכבוד.

אהוד פלג: במקום הראשון זכה בית ספר יובל מירושלים.

אהוד פלג: תקרא בקטן תרוויח בגדול.

אהוד פלג: כל הכבוד לזוכים וכל הכבוד ל-12 בתי הספר שהגיעו לשלב הגמר.

אהוד פלג: הדבר החשוב זו הפעילות שנעשתה בדרך אל יצירת הכרזות האלה והיא בעצם התועלת האופרטיבית שאתם תיקחו אתכם מן המפעל הזה אל החיים היומיומיים.

אהוד פלג: אני מודה לכולם ואני מודה לך כבוד היושב על קיום הישיבה המיוחדת הזאת.

אורי מקלב: תודה רבה לכולם.

אורי מקלב: הישיבה נעולה.